Sahel
Sahel vel Sahelia (Arabice ساحل, scilicet ripa. ora) est oecoregio et oecozona amplissima Africae, semidesertis et savannis operta. Inter Saharam et Sudaniam regionem (quae a Sudania civitate distinguenda est) sita est. Longitudo Sahelis 3900 chm ab Oceano Atlantico ad mare Erythraeum est, area 3 053 200 chm2. Incolas circa 300 milliones habet. Per multas civitates Sahel extenditur: Mauritaniae, Maliae (vel Azavadiae), Nigritaniae, Tzadiae, et Sudaniae maximae partes in Sahele sitae sunt, sed etiam Senegaliae, Burkina Faso, Algerii, Nigeriae, Cammaruniae, Erythraeae terras aliquas Sahel occupat. Quinque civitates in foedus Pentas Sahelis nominatum inscriptae erant ab anno 2014 ad 2024: haec sunt Burkina Faso, Mauritania, Malia, Nigritania, Tzadia. Anno 2024 Burkina Faso, Malia et Nigritania Confoederationem civitatum Sahelis instituerunt. Lacus Tzadia et Nigri fluminis delta interior in Sahele siti sunt.